钦定古今图书集成/明伦汇编/宫闱典/第038卷 > 圣宗萧皇后
## 钦定古今图书集成/明伦汇编/宫闱典/第038卷 > 圣宗萧皇后

按《辽史后妃传》：圣宗钦哀皇后萧氏，小字耨斤，淳钦
皇后弟阿古只五世孙。黝面狼视。母尝梦金柱擎天，
诸子欲上，不能后。后至，与仆从皆陞，异之。久之入宫，
尝拂承天太后榻，获金鸡吞之，肤色光泽胜常。太后
惊异曰：“是必有奇子。”已而生兴宗。仁德皇后无子，取
而养之，如己出。后以兴宗侍仁德皇后谨，不悦。圣宗
崩，令冯家奴等诬仁德皇后与萧浞卜、萧匹敌等谋
乱，徙上京害之，自立为皇太后摄政，以生辰为应圣
节。重熙元年，尊为仁慈圣善钦孝广德安靖贞纯宽
厚崇觉仪天皇太后。三年，后阴召诸弟议欲立少子
重元，重元以所谋白帝，帝收太后符玺，迁于庆州七
括宫。六年秋，帝悔之，亲驭奉迎，侍养益孝谨，后常不
怿。帝崩，殊无戚容，见崇圣皇后，悲泣如礼，谓曰：“汝年
尚幼，何哀痛如是！”清宁初，尊为太皇太后，崩，谥曰钦
哀皇后。后初摄政，追封曾祖为兰陵郡王，父为齐国
王，诸弟皆王之，虽汉五侯无以过。